I København er det elektronik og i Østjylland er det dagligvarer, der trækker folk til computerskærmen. Se her, hvad nordjyderne går efter.

Det er ingen hemmelighed, at internetshopping er en kæmpe succes i hele landet. Men en undersøgelse foretaget af Eniro viser, at der faktisk er store regionale forskelle på vores køb på computeren. For mens elektronik er det store hit ved københavnerne og mælk og andre dagligvarer handles flittigt på nettet af østjyderne, så er det lidt anderledes i Nordjylland. Nordjyderne er nemlig vilde med at købe plejeprodukter og tøj på nettet. Mere end to ud af ti nordjyder foretrækker således at modtage creme, kosttilskud og make-up med posten, mens mere end hver fjerde nordjyde hellere vil købe deres tøj på Internettet frem for at handle i tøjbutikkerne. Tidligere var det primært bøger, spil og musik, vi klikkede ned i indkøbskurven. - Det peger igen på, at det er en god idé for butikkerne i hele landet at optimere søgbarheden af deres produkter på nettet, siger Stefan Kercza, der er administrerende direktør hos Eniro Danmark.